د کرونا وايرس په علاماتو مالومېدو شپږ افغانان په تورخم بيرته ستانه کړی شوي
پاکستاني چارواکو ويلي د جمعې په ورځ يې د تورخم ٖٖپه پوله هغه شپږ افغانان بيرته ستانه کړي په چا کې چې د کرونا وايرس علامات مالوم شوي وو.
د ډان ورځپاڼې د رپوټ ترمخه چارواکو ويلي دغو شپږ واړو افغانانو په وروستيو کې د چين سفر کړی ؤ. چارواکو ويلي دغه افغانان د ابتدايي پلټنو او سکېننګ نه پس سمدستي بیرته ستانه کړي شوي دي. د کرونا وايرس د مخنيوي په لړ کې د جمعې په ماښام د پاکستان د ملي امنيت په غونډه کې پرېکړه شوې چې د افغانستان او ايران سره د دوه اوونيو دپاره ټولې پولې تړي. د ځايي چارواکو په وېنا د افغانستان سره د تورخم، غلام خان او خرلاچي په لارو د تګ راتګ کوونکو سکريننګ روان دی او د ۱۶م مارچ نه به د دوه اوونيو دپاره په پولو هر ډول تګ راتګ ودرول شي. د پاکستاني چارواکو په وېنا په پاکستان کې تراوسه پورې د کرونا ۲۸ پېښې مخې ته راغلي دي. چارواکي وايي دغه کسان چې په کرونا اخته شوي ټول د بهر نه راغلي دي. د وي او ای اشنا د خبر ترمخه د افغانستان د عامې روغتيا وزارت ویلي تراوسه پورې په افغانستان کې د کرونا وايرس اووه پېښې مخې ته راغلي او دغه اووه واړه کسان د ايران څخه افغانستان ته راغلي دي. د رپوټ ترمخه د کرونا وايرس له خطره په يوه اوونۍ کې د ايران څخه ۴۰ زره افغانان بيرته افغانستان ته ستانه شوي دي. د صحت نړيوالې ادارې کرونا وايرس نړيواله وبا ګرځولې ده. امریکې د کرونا وايرس له امله بېړني حالات اعلان کړي او يو شمېر هېوادونو سفري بندېزونه هم په ځای کړي دي. د امریکې د مېري لېنډ جان هوپکنز پوهنتون چې د صحت د نړیوالې ادارې، امریکې او چين څخه د کرونا وايرس شمېرې راټولوي ويلي يې دي کرونا وايرس تراوسه پورې په ګرده نړۍ کې يو لاک ۴۵ زره ۳۶۹ کسان اغېزمن کړي او ۵۴۲۹ یې مړه کړي دي. د کرونا وايرس له امله د نړۍ اقتصاد هم سخت اغېزمن شوی دی.